มังกรอ่วมเงินเฟ้อทะลัก4.9%
จีนยังวิกฤตเงินเฟ้อพุ่ง 4.9% ต้องรอถึงครึ่งปีหลังถึงลดความร้อนแรง
10 ส.ค. 2554

จีนยังวิกฤตเงินเฟ้อพุ่ง 4.9% ต้องรอถึงครึ่งปีหลังถึงลดความร้อนแรง
ทางการจีนประกาศตัวเลขเงินเฟ้อประจำเดือน ก.พ. เมื่อวันที่ 11 มี.ค.นี้ ปรากฏว่า ยังไปที่ 4.9% หลังจากที่ 1 วันก่อนหน้านั้น จีนก็ประกาศขาดดุลการค้าครั้งมากที่สุดในรอบ 7 ปี ที่ 7,300 ล้านเหรียญสหรัฐ อันเป็นผลจากราคาน้ำมันที่เพิ่มขึ้น ซึ่งทำให้มูลค่าการนำเข้าสูงขึ้นตามไปด้วย
เจ้าหน้าที่จีนระบุว่า อัตราเงินเฟ้อของจีนประจำเดือน ก.พ. อยู่ที่ 4.9% สูงกว่าที่นักวิเคราะห์คาดว่า ทะลุเกินระดับที่รัฐบาลตั้งเป้าเอาไว้ในปีนี้ที่ 4% ด้วย ขณะที่อัตราเงินเฟ้อในราคาอาหารพุ่งกระฉูดมากที่สุดไปถึง 11% มากกว่าเดือน ม.ค. ซึ่งอยู่ที่ 10.3% 
จ้าง ซินฟา นักเศรษฐศาสตร์จาก บริษัท กาแลคซี่ ซิเคียวริตี้ กล่าวว่า คาดว่าอัตราเงินเฟ้อของจีนจะพุ่งไปถึง 5% ด้วยเดือนหน้า และน่าจะเริ่มลดดีกรีความร้อนแรงลงมาในช่วงครึ่งหลังของปีนี้ 
อย่างไรก็ตาม การคาดการณ์ดังกล่าวยังไม่เป็นที่แน่นอนนัก เนื่องจากสถานการณ์วิกฤตในตะวันออกกลางยังไม่สงบ ซึ่งส่งผลกระทบรุนแรงต่อราคาน้ำมันที่พุ่งสูงขึ้น อีกทั้งยังมีแนวโน้มว่า ค่าเงินเหรียญสหรัฐจะอ่อนลงต่อเนื่อง ซึ่งจะยิ่งผลักดันให้อัตราเงินเฟ้อของจีนพุ่งต่อไป
“หากพิจารณาถึงสถานการณ์ทางการเมืองในกลุ่มประเทศโอเปก และแนวโน้มทิศทางของค่าเงินเหรียญสหรัฐ จะเห็นได้ว่ามีความไม่แน่นอนอยู่มากในสถานการณ์เงินเฟ้อของจีน” จ้าง กล่าว
ทั้งนี้ ปัญหาเงินเฟ้อโดยเฉพาะในราคาอาหารนั้นถือเป็นปัญหาที่อันตรายยิ่งสำหรับเศรษฐกิจจีน อีกทั้งยังเสี่ยงต่อความมั่นคงของรัฐบาลจีนอีกด้วย เนื่องจากชาวจีนกำลังมีภาระด้านอาหารที่มากขึ้น โดยราวครึ่งหนึ่งของรายได้ครอบครัวต้องถูกใช้ไปกับอาหารที่มีราคาค่อนข้างแพงขึ้นอย่างต่อเนื่อง
อีกทั้งแม้ว่าบรรดาผู้นำจีนจะประกาศว่าการต่อสู้กับภาวะเงินเฟ้อถือเป็นภาระหน้าที่สำคัญอันดับ 1 ในปีนี้ และย้ำมาตลอดว่าปัญหาดังกล่าวยังอยู่ในระดับที่ควบคุมได้ แต่ทว่า บรรดานักเศรษฐศาสตร์ต่างคาดว่า จีนจะเจอกับปัญหานี้ตลอดทั้งปีต่อไปเนื่องจากรัฐบาลจะไม่สามารถแก้ปัญหาได้จริง เพราะในขณะที่จีนมีความต้องการอาหารเพิ่มขึ้นนั้น แต่ราคาสินค้าโภคภัณฑ์ในตลาดโลกกลับเพิ่มขึ้นอย่างต่อเนื่อง
กระนั้นก็ตาม ในช่วงสัปดาห์ที่ผ่านมา ทางด้านโจวเซียวฉวน ผู้ว่าการธนาคารกลางจีนยังคงยืนยันว่า อัตราเงินเฟ้อของจีนยังคงเคลื่อนไหวในระดับคงที่อยู่แม้จะอยู่ในระดับสูงก็ตาม